32004R0048
L 007/1
JURNALUL OFÍCIAL AL UNIUNII EUROPENE
REGULAMENTUL (CE) NR. 48/2004 AL PARLAMENTULUI EUROPEAN ȘI AL CONSILIULUI
din 5 decembrie 2003
privind elaborarea statisticilor comunitare anuale privind industria siderurgică în anii de referință 2003-2009
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 285 alineatul (1),
având în vedere propunerea Comisiei (1),
având în vedere avizul Comitetului Economic și Social European (2),
hotărând în conformitate cu procedura prevăzută la articolul 251 din tratat (3),
întrucât:
(1)
Statisticile privind industria siderurgică s-au bazat pe dispozițiile Tratatului de instituire a Comunității Europene a Cărbunelui și Oțelului (CECO) care a expirat la 23 iulie 2002.
(2)
Regulamentul (CE) nr. 1840/2002 (4) al Parlamentului European și al Consiliului din 30 septembrie 2002 a fost adoptat pentru a asegura, după expirarea Tratatului CECO, prelungirea sistemului de statistică al CECO pentru oțel până la 31 decembrie 2002.
(3)
Este necesar să se continue colectarea de date statistice privind industria siderurgică pentru a pune în aplicare viitoarele politici comunitare pentru industria siderurgică. Nici un alt sistem statistic existent la nivel european nu poate satisface nevoia de astfel de statistici. De aceea, este necesar un nou regulament în temeiul Tratatului CE cu privire la colectarea de date statistice comunitare privind industria siderurgică.
(4)
Regulamentul (CE) nr. 322/97 al Consiliului din 17 februarie 1997 privind statisticile comunitare (5) constituie cadrul de referință pentru dispozițiile prezentului regulament.
(5)
Este necesară o perioadă de tranziție din 2003 până în 2009 pentru a stabili dacă statisticile privind oțelul pot fi integrate în alte sisteme statistice.
(6)
Întreprinderile din industria siderurgică au nevoie de informații din întreaga lume privind investițiile și capacitățile pentru a putea evalua posibilele subcapacități sau supracapacități viitoare pentru anumite categorii de produse siderurgice. Statisticile comunitare privind investițiile și capacitățile contribuie la o rețea informațională globală privind capacitățile mondiale de producție de oțel, organizată sub auspiciile OCDE.
(7)
Statisticile privind consumul de energie în industria siderurgică generează nu numai informații privind utilizarea și producția de energie în sectorul industriei siderurgice, ci, indirect, și privind emisia de poluanți.
(8)
Statisticile privind disponibilitatea stocurilor de fier vechi și de deșeuri de oțel sunt necesare pentru a monitoriza modul de utilizare a acestei materii prime importante pentru producția de oțel.
(9)
Măsurile necesare de punere în aplicare a acestui regulament trebuie adoptate în conformitate cu Decizia 1999/468/CE a Consiliului din 28 iunie 1999 de stabilire a modalităților de exercitare a competențelor de punere în aplicare conferite Comisiei (6).
(10)
Comitetul pentru programul statistic a fost consultat în conformitate cu articolul 3 din Decizia 89/382/CEE a Consiliului, Euratom (7),
ADOPTĂ PREZENTUL REGULAMENT:
Articolul 1
Obiectivul
Obiectivul prezentului regulament este de a institui un cadru comun pentru producția sistematică de statistici comunitare privind industria siderurgică pentru anii de referință 2003-2009.
Articolul 2
Definiții
În sensul prezentului regulament, termenii „statistici comunitare” și „producție de statistici” au același sens care le este atribuit de Regulamentul (CE) nr. 322/97.
Articolul 3
Domeniul de aplicare
Prezentul regulament vizează datele referitoare la industria siderurgică, acesta fiind definită ca grupul 27.1 din Nomenclatorul statistic al activităților economice din Comunitatea Europeană (NACE Rev. 1), instituit prin Regulamentul (CEE) nr. 3037/90 al Consiliului (8).
În cazul în care valoarea adăugată la costul factorilor a întreprinderilor din industria siderurgică a unui stat membru reprezintă sub 1 % din totalul Comunității, nu este necesar să se colecteze datele privind caracteristicile specificate.
Articolul 4
Caracteristicile
Datele furnizate, care trebuie să respecte formatul prevăzut în anexă, vizează caracteristicile unităților de activitate economică în conformitate cu definiția acestora din Regulamentul (CEE) nr. 696/93 al Consiliului din 15 martie 1993 privind unitățile statistice pentru observarea și analizarea sistemului de producție comunitar (9) și vizează întreprinderile cu 50 de angajați sau mai mulți.
Articolul 5
Calendarul și periodicitatea
Anual, statele membre strâng datele prevăzute în anexă pentru prima oară pentru anul 2003, iar ulterior pentru fiecare an până în 2009.
Articolul 6
Transmiterea datelor
(1) Statele membre transmit Comisiei (Eurostat) datele și metadatele privind industria siderurgică, agregate în funcție de unitățile menționate la articolul 4. Se transmit și datele confidențiale în conformitate cu dispozițiile comunitare existente privind transmiterea acestui tip de date.
(2) Statele membre transmit datele și metadatele în format electronic. Transmiterea se realizează în conformitate cu standardul de schimb aprobat în conformitate cu procedura menționată la articolul 8 alineatul (2). Eurostat furnizează documentație detaliată privind standardele aprobate și comunică orientările privind modul de punere în aplicare a acestor standarde în conformitate cu cerințele prezentului regulament.
(3) Statele membre transmit datele și metadatele în termen de șase luni de la sfârșitul anului de referință. Cu toate acestea, în conformitate cu procedura prevăzută la articolul 8 alineatul (2), Comisia poate extinde această perioadă la 12 luni pentru prima transmitere în cazul statelor membre care se confruntă cu dificultăți la punerea în aplicare a prezentului regulament.
Articolul 7
Măsurile de punere în aplicare
Se stabilesc următoarele măsuri de punere în aplicare a prezentului regulament în conformitate cu procedura prevăzută la articolul 8 alineatul (2):
(a)
orice modificare a listei de caracteristici, cu condiția să nu se impună o sarcină suplimentară semnificativă statelor membre;
(b)
elaborarea formatelor pentru transmitere și pentru prima perioadă de transmitere.
Articolul 8
Procedura
(1) Comisia este sprijinită de Comitetul pentru programul statistic, instituit la articolul 1 din Decizia 89/382/CEE, Euratom.
(2) În cazul în care se face trimitere la prezentul alineat, se aplică articolele 5 și 7 din Decizia 1999/468/CE, cu respectarea dispozițiilor articolului 8 din decizia menționată.
Perioada prevăzută la articolul 5 alineatul (6) din Decizia 1999/468/CE se stabilește la trei luni.
(3) Comitetul își adoptă regulamentul de procedură.
Articolul 9
Rapoartele
În termen de cinci ani de la intrarea în vigoare a prezentului regulament, Comisia prezintă un raport Parlamentului European și Consiliului cu privire la punerea în aplicare a acestuia.
În mod special, raportul menționat trebuie:
(a)
să evalueze beneficiile de care se bucură Comunitatea, statele membre, furnizorii și utilizatorii de informații statistice datorită statisticilor elaborate, în raport cu costul acestora;
(b)
să evalueze calitatea statisticilor produse;
(c)
să verifice sinergia cu alte activități ale Comunității;
(d)
să propună orice modificări considerate necesare pentru a îmbunătăți aplicarea prezentului regulament.
Articolul 10
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 decembrie 2003.